
HASAN-PAŠA GRAD! PETRINJU 

Svako jutro, čim sunce rastjera maglu, Hasan-paša,* turski vojsko¬ 
vođa, izlazi na zaravanak u blizini hrastovačkog kaštela i promatra oko¬ 
linu. Pogled mu se gubi u nizinu kojom pretječu Kupa i Petrinjčica, 
nastavljajući svoje vijugave tokove. A tamo u daljini gdje Kupa doseže 
Savu stoji utvrda zagrebačkog Kaptola — Sisak. Tri velike okrugle 
kule povezane debelim zidovima zatvaraju trokutu sličan prostor i 
smjelo prkose turskom osvajaču. 

Gleda Hasan nepomičan i nijem. Taj utvrđeni grad na utoku Kupe 
u Savu ozbiljna mu je prepreka da osvoji cijelu Hrvatsku. Mora ga 
pretvoriti u hrpu kamenja, a čeljad kaptolsku sasjeći ili otpremiti sul- 

* Nepoznate riječi i lica potražite u Tumaču na str. 34 

tanu u Carigrad. Zaškrguće zubima, a na licu mu bijesnu gnjev i 
srdžba. 

Svakog jutra silni paša izlazi na proplanak. 

»Sisak ... Sisak ...«, mrmlja kroz zube, »moram ga zauzeti. A on¬ 
da? Jadni ostatak Hrvatske lako će mi pasti u ruke. Bit će plijena i 
robova. Bit će slavlja i trijumfa. Cijelo će Tursko Carstvo znati za mene, 
Hasan-pašu, osvajača i pobjednika.« 

Zna paša što treba činiti. U blizini Siska mora podići utvrdu. U 
nju će dopremiti veliku količinu hrane i oružja i sve što njegovoj vojsci 
treba. Bit će to njegova, Hasanova tvrđava. Iz nje će tada navaliti na 
Sisak. 

Ali gdje da izgradi utvrdu? I na to pitanje on već ima odgovor. 
Podići će je na mjestu gdje se Petrinjčica ulijeva u Kupu. Tu Kupa čini 
veliku okuku, kao da joj je nečija ruka naglo skrenula tok ulijevo. Zbog 
nanesena šljunka ovdje je vodostaj rijeke prilično nizak. Tek uz lijevu 
obalu voda je izdubla nešto dublje korito. Prijelaz na drugu obalu ovdje 
će biti najlakši. 

Bilo je to zimi, početkom 1592. godine. Studen i hladnoća slegli 
se nad cijelim krajem. Ali to nije ni na čas smjelo omesti pripreme jer 
je Hasan odlučio da s gradnjom započne u rano proljeće, kad nabujaju 
rijeke te mu Hrvati neće moći ometati radove. 

Na pašinu zapovijed započne sječa obližnje šume. Odzvanja šumom 
zveket sjekira i zaglušni tutnjevi oborenih stabala. I kad se nakupi go¬ 
mila drvene građe, krenu jednoga jutra povorka upregnutih kola uz 
surove poklike goniča na gradilište uz desnu obalu Kupe, tamo gdje 
joj prilazi mirna, tamnozelena Petrinjčica. 

Prvi temelji utvrde udareni su 12. travnja 1592. Gdje se prije neko¬ 
liko dana zelenila livada, izrasla je čvrsta, visoka kula od hrastovih i 
kestenovih balvana pričvršćenih dvostrukim čavlima i željeznim ku¬ 
kama. Kao da je nikla preko noći. Odmah se nastavilo s gradnjom zi¬ 
dova s jedne i druge strane kule. 

Kola za kolima natovarena zemljom neprestano pristižu. Teški bal¬ 
vani ne pružaju dovoljno sigurnosti, pa zidove treba s nutarnje strane 
poduprijeti i zemljanim nasipom. Treba raditi brzo. I ovdje, na radi¬ 
lištu, gomilaju se gromade tamne, još vlažne zemlje. Gradnja napre- 

duje. Utvrda će imati oblik četverokuta. Već se pomalo naziru njeni 
obrisi. I tek što se dovršila gradnja prve kule, već niče druga, pa treća, 
četvrta, peta. Hasan je naredio da se izgradi pet jakih kula i dvoja 
čvrsta vrata. Istovremeno se započe s kopanjem dubokog jarka oko 
zidova. U nj će se pustiti voda da se neprijatelj ne bi mogao približiti. 

Veliko mnoštvo vojnika i radnika koje je Hasan-paša doveo ovamo 
iz cijele Bosne radi užurbano. Sve se odvija po određenom redu. Hasan 
zadovoljno promatra tu vrevu i užurbanost, dizanje teških balvana, uda¬ 
ranje batova, navoženje zemlje. Utvrda koju podiže bit će polazna tačka 
njegova velikog plana. Ona će biti simbol njegove moći i slave. 

2. svibnja rano ujutro odjeknu nadaleko snažno gruvanje topova 
i prasak pušaka. Zvuk trublja i udaranje talambasa najaviše početak 
ophoda oko utvrde. Započe veliko slavlje, kojim je obilježen svršetak 
radova na Hasanovoj utvrdi. Uz gromko klicanje Turci stadoše obilaziti 
novu tvrđavu sagrađenu za svega tri tjedna. 

Svečanost je potrajala nekoliko sati. A zatim je slijedila obilna 
gozba. Nikada još Hasan nije bio toliko darežljiv. Ali danas, kad je 
završena gradnja njegove tvrđave, neka se umorni graditelji naužiju 
jela i pića. Hasan zapovjedi da se iz njegova tabora donese rakija. Sve 
se uzgibalo u obijesnu veselju. 

I dok odasvud dopiru poklici pijanih Turaka, nedaleko od utvrde, 
na puteljku prema Hrastovici, zaustavi Hasan svoga konja. S vidljivim 
zadovoljstvom promatra masivno zdanje od čvrstih drvenih trupaca. 
Već sutra će u utvrdu dopremiti teške topove i smjestiti posadu. 

PAD BIHAĆA 

Pošto je Hasan-paša dovršio novu tvrđavu Petrinju, odluči najprije 
zauzeti Bihać na Uni. U prvoj polovini lipnja 1592. godine pet hiljada 
Hasanovih vojnika opkoli grad u kome se nalazila posada od 400 mo¬ 
maka. Posadom je zapovijedao kranjski plemić Krsto Lamberg. Hasan 
se ponadao da je već dolazak njegove vojske dovoljno uplašio brani¬ 
telje. Na most koji vodi prema gradu njegovi ljudi postaviše pismo: 
»Hasan traži od kapetana i posade da mu predaju grad i utvrdu, koji, 
ionako, pripadaju sultanu.« 

Kapetan Lamberg ponosno odgovori na tu poruku: »Nismo kuka¬ 
vice ni izdajnici. Radije ćemo svi izginuti nego predati Bihać.« 

Tek što Hasan-paša primi kapetanov odgovor, odmah okrenu to¬ 
povske cijevi prema tvrđavi. Bilo je to 13. lipnja. Nekoliko su dana 
udarale teške kugle po zidinama tvrđave. Cijeli je kraj odzvanjao od 
podmukle tutnjave. Kamenje oštećenih zidova padalo je u rijeku, a 
veliki oblaci prašine poput dima su obavijali tvrđavu. 

19. lipnja rano ujutro Turci se primakoše zidinama. Pričvrstivši 
ljestve na nekoliko mjesta, počeše se penjati na zidine. Zaprepašteni 
se branioci u prvi čas zbune. Ali kad začuše ohrabrujući glas kapetana 
Lamberga »Naprijed momci, ne dajmo se neprijatelju«, borba se ras¬ 
plamsa na samom rubu bedema. Jauk ranjenika i vrisak probodenih 
koji su se krajnjim naporima pokušavali održati na zidinama iznad pro¬ 
valije šire se na sve strane. Svakog se časa pokoji Turčin strmoglavi 
niz visoki zid. Ali Turci i dalje nadiru kao mravi. Braniteljima uspijeva 
ponegdje da odgurnu ljestve zajedno s Turcima. 

Na jednom kraju utvrde pade jedan branilac. Turčin ga još sa lje- 
stava dohvati jataganom kad se ovaj spremao da zamahne sabljom. 
Priskoči novi branilac, ali je Turčin već na bedemu te snažnim zama¬ 
hom sablje obori i ovog vojnika. Za njim se već penje drugi, treći, če¬ 
tvrti, i tako se odjednom nađe na bedemu grupa neprijatelja, koja stra¬ 
šnim urlanjem svrati na sebe pažnju ostalih branilaca. To stvori za¬ 
bunu. Jedni žele pohitati tamo gdje provaljuju Turci, drugi viču da treba 
čuvati svoje mjesto. Taj trenutak zbunjenosti i neodlučnosti omogućio 
je Turcima da se popnu na suprotnu stranu bedema. 

Borba se iznova rasplamsa. Branitelji Bihaća navaljuju žestoko. 
Padaju jedni, padaju i drugi. Na svakom koraku ranjeni i mrtvi. Od 
400 vojnika jedva je još stotinjak sposobnih za borbu. A Turaka je na 
bedemu sve više i više. 

Kapetan je na tornju. Odatle prati tok bitke. Već devet dana odoli¬ 
jeva nadmoćnijem neprijatelju, ali uvid je napokon da je svaki daljnji 
otpor uzaludan. Bihać je izgubljen. Ne preostaje mu drugo nego da 
započne pregovore o predaji grada kako to u ime gradskih stanovnika 
traže i gradski suci. Na kapetanovu je zapovijed Turcima dan znak da 
prestanu s navalom, jer preostali malobrojni branitelji već sustaju i 

nisu više u stanju da brane utvrdu. Utanačeno je da svatko tko je u 
gradu može ili ostati ili slobodno otići s onim što može na sebi ponijeti. 
Oružje se mora predati Turcima. 

Istoga dana Turci uđoše u Bihać. Hasan-paša je u početku držao 
riječ. Darivao je vojnike i građane, žene i djecu dragocjenim haljinama 
i novcem. Cak je i sam ispratio kapetana Lamberga i njegovu pratnju 
u pravcu Slunja sve do Petrova sela. Ali čim se paša udaljio, počeše 
Turci zadirkivati žene i djecu Lambergovih drugova. Jedan od članova 
Lambergove pratnje, Nijemac Gal, nasrne na naprasitog Turčina Veli- 
-agu i obori ga na zemlju. Nastade tučnjava, u kojoj naoružani Turci 
lako pobiše poražene i razoružane branitelje Bihaća. Spasio se samo 
kapetan i šest njegovih ljudi. 

I u Bihaću nastade pokolj. Više od 2000 stanovnika dade Hasan- 
-paša pobiti, a 800 djece pokupi i otpremi sultanu u Carigrad. Odasvud 
se čuje samo vika i zapomaganje. Žene privijaju uza se djecu prokli- 
njući nasilnike, ali razbješnjeli Turci otimaju mališane iz majčina zagr¬ 
ljaja. Sav se Bihać zavio u tugu i očaj. Tek nešto malo stanovnika spa¬ 
silo se bijegom. 

I BREST JE PAO 

' i 

Pod lukom s istočne strane dvorišta pojavi se nezgrapna ali čvrsta 
pojava zapovjednika sisačke tvrđave. Malo podalje jedan konjanik 
upravo privezivaše posljednji remen na sedlu. 

»Jesi li spreman?« 

»Spreman sam«, odgovori konjanik. 

Zapovjednik još jednom pogleda svijetložuti papir što ga je držao 
u ruci. Učini mu se kao da se tinta još nije sasvim osušila na posljed¬ 
njim riječima »Tvoj odani Mikac«. Primakne papir bliže ustima, dahne 
dva-tri puta u nj te ga savije svojim snažnim rukama. 

»Kad ban primi ovo pismo, sigurno će požuriti; svako oklijevanje 
moglo bi, naime, biti pogubno«, reče Mikac vežući tanku crvenu vrpcu 
oko svitka. 

Nešto kasnije jurio je glasnik u galopu prema Zagrebu noseći banu 
Tomi Erdodvju [Erdedi] poruku sisačkog zapovjednika. 

Mikac je pisao: »Do nas čak dopire gruvanje topova iz Kostajnice. 
Pretpostavljam da se tamo nalazi Hasan-paša. Bojim se da je naumio 
krenuti dalje. Zato ne oklijevaj, nego odmah kreni s vojskom prema 
Brestu, gdje su sada samo Nijemci, a oni su plašljivci te se ne usuđuju 
ni pokazati. U Brestu ima dovoljno trave, što će jamačno biti dobro za 
tvoje konjanike ...« 

Gotovo u isto vrijeme kad je Hasan-paša stigao u novosagrađenu 
tvrđavu, ban je krenuo iz Zagreba i utaborio se kod Bresta nasuprot 
Petrinji. Ali još nije imao dovoljan broj vojnika da bi mogao udariti 
na Hasana. Štajerski mu staleži poslaše dvije hiljade ljudi, ali kopriv¬ 
nički kapetan Stjepan Grasswein [Grasvajn], koji je morao dovesti naj¬ 
jaču četu, još nije bio stigao. 

»Eto, pogibelj je velika, a taj Nijemac kao da hotimice oteže sa 
skupljanjem četa«, žalio se ban u taboru. »Nedostaju nam njegove duge 
puške. Da nas Hasan-paša sada napadne, loše bismo se proveli. A k 
tome i ovi štajerski kapetani nikako ne mare za moje prijedloge. Uta- 
boriše se na vinorodnim brežuljcima i uopće ne slušaju moje savjete.« 

Toma Erdody je bio zabrinut. Cijeli je dan nervozno obilazio oko 
šatora gledajući u pravcu odakle je Grasswein trebao doći. Već se po¬ 
malo hvatao mrak, a čete koprivničkog kapetana nikako da stignu. 

* * * 

Iste se večeri prema rijeci spuštao povisok, košćat čovjek s ožilj¬ 
kom na lijevom obrazu. Odjeća mu od grube lanene tkanine, a na glavi 
stari seljački šešir posivio od sunca. Iako je upravo napustio banov 
tabor, očito je da nije vojnik. 

Neznanac se primače džbunu što priječi pristup k rijeci. Zastade, 
ogleda se na sve strane, pa pognute glave oprezno nastavi put uz rijeku 
prema mostu što su ga Turci podigli od Petrinje prema Brestu. U bli¬ 
zini mosta ponovo se zaustavi. Učini mu se kao da u neposrednoj bli¬ 
zini čuje glasove. Kuda da umakne? Da se vrati? Ili da se spusti niz 
strminu do vode? Kad je već zakoračio prema vrbi što se nadvila nad 
rijeku, razabra da glasovi dopiru s druge strane obale. Uzdahne s olak¬ 
šanjem i krene naprijed. Samo još da prijeđe most, i sve će biti u redu. 
Nagrada sigurno neće izostati. 

Pod zaštitom mraka neznanac se približavao drugoj strani mosta. 
Još malo, još samo malo i bit će u Petrinji kod Hasan-paše. 

A kad ga paša ugleda, grohotom se nasmije: 

»Došao si, podla vucibatino! Što bi Hasan bez ovakvih nitkova?« 

Tu zastane, dohvati velik vrč napunjen vinom, povuče nekoliko gut- 
lj a J a ; rukom otare debele usne i ponovo se isceri na došljaka: 

»Dobro nasamarih tog Erdodyja, ha ha ha . . . Nije ni slutio da mu 
je vodič moj plaćenik. Kazuj brzo sve, prokleta huljo, sve, čuješ li!« 

I Vojin poče da priča. Pred Brestom su zapravo dva tabora: jedan 
banov, tik do rijeke, a drugi, štajerski, na brežuljcima. Ban je u teškom 
položaju. Još mu nisu stigle koprivničke čete. Vojnici su mu mladi i 
tek prispjeli u vojsku, bez iskustva i bojne vještine. Nijemci zaziru od 
sukoba. Ban je veoma zabrinut. 

Hasan-paša se lukavo nasmije i pogladi gustu bradu. Brzim pokre¬ 
tom ruke baci uhodi kesu zlatnika i dade mu znak da ode. Savijajući 
svoje mršavo tijelo prema podu, uhoda pohlepno dohvati novac. Još 
jedan poklon paši, i Vojin nestade iz odaje. 

Hasan-paša se zamisli. Zabaci glavu, namršti čelo i obrve, kao i 
uvijek kad treba donijeti neku odluku. Sutra će njegove čete krenuti 
preko mosta u pravcu Bresta. 

* * * 

Banska vojska upravo završi s objedom. Vojnici polijegaše una¬ 
okolo. Što od jela, što od vrućine (bio je 19. srpnja) obuze ih neka 
mlitavost. Nedaleko od tabora pasli su konji. 

Toma Erdody prvi primijeti da Turci prelaze most — naprijed pje¬ 
šaci, a za njima konjanici. Bilo ih je nekoliko hiljada. Ban dade znak 
da se čete postave u bojni red. Odjednom se sve uzgiba. Nitko nije oče¬ 
kivao napad. Pa još u ovaj čas! Dok su drijemovni vojnici tromo hva¬ 
tali oružje, Turci su već bili nadomak taboru. Banu je ipak uspjelo da 
u posljednji čas izvede čete na čistinu i da hrabro dočeka napad. 

Hasan navali svom žestinom. Konjanici iz pozadine po juriše napri¬ 
jed. Nedaleko od bana nastade silan metež jer je prva na udaru bila 
upravo banska četa. Sablje bljeskahu na suncu, a poklici i psovke raz- 
bješnjelih Turaka čuli su se nadaleko. Udaraju Turci, ali ni banski voj¬ 
nici ne zaostaju za njima. Hasanu neprestano pristižu nove čete. 

Bitka potraj a dva sata. Prve posustaše štajerske čete naoružane 
teškim oružjem. Njihov zapovjednik pade među prvima. Veća skupina 
banskih pješaka još se drži podalje od tabora. Turski ih konjanici po¬ 
češe opkoljavati. Za bijeg je već bilo prekasno. Opkoljeni od Turaka, 
gotovo svi izginuše. Spasiše se samo oni koji su uspjeli dohvatiti Savu 
i preplivati na drugu obalu. Nekolicina umače u obližnju šumu. 

Ban se povlačio s manjom grupom prema taboru. Kad je vidio da 
ga Turci progone, umakne s nekoliko banskih vojnika i tri štajerska 
oklopnika. Tri se dana nije znalo za bana da li se uopće spasio. 

Najzad udariše Turci na sam tabor i oplijeniše ga. Najprije sasje- 
koše sve pješake na koje su naišli, a onda ugrabiše najljepše šatore, 
silu novaca, hrane, oružja i bojnih sprava te zaplijeniše pet topova. 
Bojno polje kod Bresta bilo je prekriveno s više od šesto hrvatskih i šta¬ 
jerskih vojnika. Velik je broj vojnika uhvaćen i otpremljen u ropstvo. 
Cijelu je noć Hasan vukao plijen iz tabora i određivao što će poslati 
sultanu da mu se slava pronese. Poslao je u Carigrad i šesto odrubljenih 
glava i mnogo vojnih stjegova. 

Još iste noći Hasan-paša zapali Brest. Za ovu sjajnu pobjedu sul¬ 
tan mu pošalje dragocjenu sablju i odijelo izvezeno suhim zlatom. 

SISAK JE UGROŽEN 

»Danas su Turci tri puta jurišali na vanjska vrata Siska i na op- v 
kope«, stajalo je u pismu što ga je Mikac uputio 23. srpnja 1592. pukov¬ 
niku Stjepanu Grassvveinu u Koprivnicu. »Nekoliko naših slugu ustri- 
jeliše. Mi ih pokopasmo. Mnogo je ranjenih, među njima i vojvoda Ber- 
lian. Izvadismo mu metak. Vojvoda zavija od bolova. Ne znam hoće li 
preživjeti. Turčin je slomio i uništio sve. Sada gađa kacijanericom, 
velikim topovima otetim od bana i s još drugih šesnaest topova. Kugle 
padaju upravo na skladište puščanog praha.« 

»Zid uz kulu srušio nam je neprijatelj na dvanaest lakata duljine«, 
nastavlja Mikac. »Porušio je i dio novoga zida. Na obali Kupe prema 
gradu načinio je šesnaest jakih opkopa pa sa njih neprestano gađa zi¬ 
dove. Načinio je opkope i nasuprot zadnjoj kuli, te nam i s te strane 
nanosi mnogo štete. Osamdeset puta tukli su danas topovima grad.« 

»Turci su dovukli nove tovare živežnih namirnica i praha. Hasan- 
paša se zakleo da neće otići dok se ne predamo i dok Sisak ne sravni sa 
zemljom. No, mi nećemo da se o nama govori kao o Lambergu. Mi ho¬ 
ćemo da pred svijetom sačuvamo slavno ime.« 

Pismo završava riječima: »Pomozite nam, za volju božju, vi, pu¬ 
kovniče Hrvatske i upravitelju Slavonske krajine. Naša braća na Kap- 

tolu ne mogu ništa učiniti za nas, pa ni ban jer je bez novaca, a i zem¬ 
lja mu nije pokorna. Prošle nam je noći Turčin dovikivao da će sve, 
osim mene, ostaviti u životu ako se predadu.« 

* * * 


Dok se glasnik približavao Koprivnici s porukom zapovjednika si¬ 
sačke tvrđave, Hasan-paša je završavao razgovor s hrastelničkim kašte¬ 
lanom debelim Markom. f 

»Dakle tako, ovu hrpu zlatnika dobit ćeš iz moje ruke u sisačkoj 
tvrđavi. Pazi da postupiš onako kako smo se dogovorili.« 

Ranom zorom debeli Marko uđe u sisačku tvrđavu. Blaž Đurak i 
Matija Fintić odvedoše ga k zapovjedniku Mikcu. Marko se raspriča o 
teškom položaju domovine, o prokletom neprijatelju koji nemilice nava¬ 
ljuje i propašću prijeti cijeloj Hrvatskoj. Naročito se pogrdnim riječima 
okomi na Hasan-pašu, koji je naumio uništiti sve. 

»Eto, poslije Bresta zapalio je i kaštele u Hergoviću i Goteću. Došao 
je do Odre i spalio sva sela, a zatim tri dana haračio po Turopolju. Sada 
misli zauzeti Sisak. Ali mi ga ne damo. Radije ćemo svi izginuti. Ja se 
neću rastati od svoje puške i tući ću po Turcima kao munja«, junačio 
se Marko pred zapovjednicima opkoljene tvrđave. 

Promatrajući Marka dok je ovaj govorio, Mikcu se kod njega nešto 
nije svidjelo. Trebat će svakako pripaziti na njega. 

I Mikac se ne prevari. Debeli je Marko obilazio tvrđavu. Pokušavao 
je zapodjenuti razgovor s vojnicima u zapadnoj kuli, koja je bila naj- 
izloženija turskom udaru. Ali oni baš nisu bili razgovorljivi. Tada poče 
više kao za sebe: »Što smo mi jadni, braćo moja! Težak i bezizgledan 
je naš položaj. Hasanova nadmoć je očita. Što mi tu možemo? Zar ima 
smisla ginuti, kad je svaki otpor uzaludan? Trebalo bi, braćo, razmi¬ 
sliti je li Mikac u pravu kad nas tjera u sigurnu smrt.« No kad spo¬ 
menu da je najbolje za vremena još predati se Hasanu, jedan vojnik 
skoči i snažno ga udari pesnicom u lijevi obraz. Marko zatetura i pade 
preko drvene klupe što je stajala iza njega. Nekoliko ga vojnika zgrabi 

odvuče k Mikcu. Jos istoga dana sunovratiše Mikčevi vojnici svezanog 

“I 1 ??; U , vaIovima Ku P e ne stade jedan izdajnik. Među ostalim 
slo se kod Marka i ćirilicom pisano pismo kojim »gospodin Hasan- 
pasa moćnoga sultana i gospodara beglerbeg bosanski, obećava svim 
metovima Siska i Hrastelnice da će sve svoje zadržati i pašinu zaštitu 
uživati ako mu se pokore«. Znao je paša da je život kmetova težak, 

stoga je pokušao da ih obećanjima privuče i izazove metež u protivnič¬ 
kim redovima. 

Hasan-paša se rasrdi zbog Markova neuspjeha. Zato stade ponovo 
topovima udarati po tvrđavi. U pismu Mikcu zaprijeti da će mu kožu 
oderati kad osvoji i razvali Sisak. »Uzdao si se u bana Tomu Erđodvia 
i očekivao od njega pomoć. Ali mi smo uz pomoć Muhamedovu jači od 
njega. Sad te bijemo topovima zaplijenjenim u njegovu taboru. Ali, kad 
nam stignu veći topovi, kojima smo osvojili Bihać i Ripač, i ti ćeš pro- 
mijemti mišljenje.« 


Nekoliko dana kasnije Hasan dobije Mikčev odgovor. Javlja mu da 
je spreman predati tvrđavu. Neka za tri dana pošalje najodličnije Turke 
iz svoga tabora da im preda grad. Bila bi velika sramota predati tako 
važnu utvrdu običnim vojnicima. Na Hasanovu se licu pokaže zado¬ 
voljan smiješak. Napokon je slomio otpor. Sisak se predaje. 

U međuvremenu, Mikac namjesti u predvorju grada nabijene to¬ 
pove i pokrije ih travom i zemljom. I kad se za tri dana pojaviše pred 
gradom Turci, same age i begovi u bogato ukrašenim odijelima, Mikac 
izda zapovijed da se otvore gradska vrata. Tek što Turci prijeđoše preko 
mosta, po njima se osuše topovske kugle. Izgiboše svi. 

Hasan se razbjesni i zagrozi se Mikcu zbog prevare. Naredi nov 
još jači napad na utvrdu. Ali branitelji i dalje hrabro odolijevahu na¬ 
padima Paša, povrijeđen u svom ponosu, još pet dana uzalud udaraše 
na Sisak. A onda naredi povlačenje. Ozlojeđeni se Hasan zakune da će 
osvetiti krv svojih junaka. 

BAN SAZIVA SABOR 

Dva snažna konjanika odmiču cestom ostavljajući za sobom vrtlog 
uzvitlane prašine. Odjeća im blistava i sjajna. Preko dolamica preba¬ 
čeni ogrtači od kunovine iskićeni zlatnim gajtanima i dragocjenim dug- 
metima. O pojasu im vise britke sablje i bodeži, a glave im pokrivaju 
kalpaci. Lica su im ozbiljna, a pogled mrk. Čini se kao da su zaokup¬ 
ljeni nekim čudnim mislima. 

j “?, Ve v j ® njem " važni J e od na s i naše zemlje«, prekine najzad jedan 
od njih šutnju. »Mi se ovdje bijemo s Turcima kako znamo i prolije¬ 
vamo nasu krv a njegovo veličanstvo premudri i premilostivi naš vla- 
dar sjedi u dalekom Pragu.« 

»Da, da .. . u divnom dvorcu, okružen sjajem i raskoši«, prihvati 
rugi pnvukavsi uzde k sebi i poskočivši malo na sedlu 

Iz obližnje šume zastruji studen zrak, ali konjanici’ kao da ga ni 
ne osjetise. Njihova mrka lica odaju da ih muče druge brige. 

»Dvor je uvijek pun uzvanika«, započe opet onaj prvi — krupniji 
s prosijedom bradom i velikim crnim očima. »Redaju se gozbe i za- 

ave, a mi smo prepušteni sami sebi. Priča se da se naš kralj Rudolf 
bavi proučavanjem zvijezda.« 

»I alkemijom, i slikarstvom, i svačim drugim samo ne državnim 
poslovima«, doda drugi. »Zato, dragi Franjo, i ne stižu odgovori na 
naše molbe. Pa i ne čudi me toliko što se kralj ne odaziva na vapaje 
hrvatskih staleža. Prošlog je ljeta u Carskom vijeću govorio Nijemac 
Auersperg. Vjerno je opisao naš težak položaj i svu bijedu i nesreću 
te zaklinjao vladara da ne napušta Hrvatsku krajinu. Upozorio ga je 
da ce padom Hrvatske Turci neposredno ugroziti i njemačke zemlje. 
A on? Kao da nije ništa ni čuo.« 


»Ne treba nas to čuditi«, doda lijevi konjanik. »Čovjek koji je od- 
gojen u dalekoj Španiji ne može poznavati naš život i naše običaje, a 
niti naše potrebe. Ne zna kralj Rudolf što je to turska vojska. Kad bi 
Turci harali i pustošili njegove posjede kao naše, drukčije bi se pona¬ 
šao. Ovako, sve je to daleko od njega. Ne čuje on zveket oružja niti 
vidi krv koja teče hrvatskom zemljom.« 

»E, bogami, nikad nismo imali lošijeg vladara.« 


»Zaista nikada. Sva je sreća što je naš ban Toma čestit i junačan 
muž. Nijedan se ban nije dosada toliko brinuo za utvrđivanje gradova 
kao on.« 


»Veselim se što ćemo ga sutra opet sresti na Saboru. Sjećaš li se 
samo kako je pretprošle godine potjerao Turke iz grada Moslavine. U 
njemu je bila turska posada. Bio sam uz njega kad je vršio raspored 
naših snaga i pripremao napad. Kakav je to vojnik! Jednom dijelu četa 
zapovjedi da udare na grad iz malih topova, a on ga s ostalom vojskom 


2 , Hasan-paša pod Siskom 

opkoli i stane rušiti zidine. Doskora naši vojnici zapališe prah opkolje¬ 
nim Turcima, i njima ne preostade drugo nego da se predaju. Ban je 
zaplijenio tada tri topa, mnoštvo pušaka i drugog plijena, a grad je 
dao razoriti.« 

»Da, Toma je zaista dobar vojskovođa. Možda će i Hasan-paši stati 
na kraj, koji, usprkos zaključenom miru, povremeno provaljuje i 
pljačka.« 

Hladan zrak ponovo zastruji konjanicima u obraze. KaO po dogo¬ 
voru, istodobno podbodu konje, te jednolični ritam njihova galopa po¬ 
stane načas brži. Sunce se već priklanjalo zapadu. Cijeli je kraj utih¬ 
nuo. Samo je topot konja narušavao tišinu. 

Plemići Franjo Alapić i Stjepko Druškovački žurili su na Sabor, 
koji je hrvatski ban Toma Erdody sazvao za 24. siječnja 1593. 


Sutradan su na Saboru izabrana dva poslanika,, za Ugarski Sabor 
u Požunu, gdje će kraljevu zamjeniku nadvojvodi Mptiji prikazati teško 
stanje Hrvatske i predati poruku Hrvatskog sabora. 

»Neka nadvojvoda i kralj znaju da neće propasti samo naše kra¬ 
ljevstvo nego i nadvojvodine zemlje s cijelom Ugarskom. Petrinju bi 
trebalo srušiti jer odanle dolazi najveće zlo. Otkako je prije dvije go¬ 
dine bosanski paša počeo harati, spalio je i zauzeo 26 tvrđava i tvrđa- 
vica na granici, a 35 000 ljudi odveo u ropstvo. Čini se da mu je još 
jedina želja da malene ostatke ovoga kraljevstva posve uništi i razori.« 

»Neka poslanici isposluju od kralja i nadvojvode da pojačaju ban¬ 
sku vojsku vojnicima i novcem, a Krajinu neka bolje utvrde . ..« za¬ 
ključi Sabor. »Banska je vojska tako malena da se jedva može oprijeti 
kojem begu ili vojvodi, a kamoli moćnom paši bosanskom. Neka kralj 
naredi svojim generalima u Hrvatskoj i Slavoniji da surađuju s banom 
i da se u nuždi zajedničkim silama opru neprijatelju. Za utvrdu Sisak 
kralj bi također mogao nešto učiniti.« 

Hrvatski plemići žele da njihovi poslanici na Saboru u Požunu iz¬ 
nesu i to što čini kraljeva vojska u Hrvatskoj. »Ono što se uspije saču¬ 
vati od neprijatelja, opustoše kraljevi vojnici. Kolju stoku, odnose vino, 

provaljuju u kuće, tuku i ubijaju ljude, pa čak otimaju i pokućstvo. 
Sjeme pripravljeno za sjetvu grabe i odnose.« 

»Staleži i redovi najnevoljnijega kraljevstva hrvatskoga ostavljeni 
bez pomoći i snage učinit će, s obzirom na život i domovinu svoju, ono 
što sudbina ili nužda savjetuje kao najkorisnije« — završava tekst 
poruke. 

Ugarski sabor u Požunu, kojemu je predsjedavao nadvojvoda Ma- 
tija, donio je ovu odluku *. »Neka se Hrvatska sama brani kako zna i 
sama neka plaća svoju vojsku.« 

VOJSKE SE SPREMAJU 

Još nekoliko kilometara —j^u Banjaluku će stići naoružana po¬ 
vorka. Mali ali izdržljivi bosanskUkonji vuku kola puna oružja i hrane. 
U svaka kola upregnuta su po četiri konja. Jadne životinje upinju se iz 
sve snage. Tovar je težak, a put loš, neravan i pun rupčaga. Svaki čas 
sklizne pokoji kotač u jarak kraj puta. Kola se nagnu ili prevale. Vika 
i psovka na sve strane. Povorka zastaje, a ljutiti Turci udaraju biče¬ 
vima izmučene životinje. 

»A-uuu .., a-uuu«, podvikuje nekoliko Turaka u jedan glas, i kola 
se izvlače iz gliba. Naoružana družba nastavlja put. 

Iz Travnika kreće druga povorka prema Bihaću. Naprijed konja¬ 
nici, a za njima pješaci. Svjetlucaju se koplja i puščane cijevi, bljeskaju 
se handžari i buzdovani. Iz Foče, Bugojna, Zvornika također pristižu 
nove čete. Cijela se Bosna uskomešala. Odasvud se dovlači oružje i 
hrana. 

Hasanovi glasnici jure na sve strane i prenose zapovijedi. Moćni 
je ratnik uputio posebnog glasnika čak u Budim da i od tamošnjeg 
paše traži vojsku. Poruke stižu u Biograd, Ostrogon, Siget, Pečuh — 
južna je Ugarska sva na nogama. Hasan ne moli. On naređuje. Njegovu 
je vojnu odobrio i sam veliki vezir Sinan-paša. 

Strašan je bijes zahvatio Hasana otkako je ono lani morao napu¬ 
stiti opsadu Siska. Golema je njegova mržnja, golema će biti i njegova 
osveta. Sa svih strana skupljaju se čete. Sve hrli prema Banjaluci. Na 
glas o velikoj vojni neke čete hitaju i nepozvane. 

Ovoga će puta Hasan-paša sravniti Sisak sa zemljom, a Hrvatskoj 
će zadati posljednji udarac. 


* 


* * 


Glasovi o pripremama Turaka neprestano stižu u Hrvatsku. Una¬ 
toč zaokupljenosti pripremama, Turci se zalijeću iz Petrinje u Turo¬ 
polje te plijene i pustoše sve do čega dođu. Tako je početkom svibnja 
1593. godine Rustan-beg izišao iz Petrinje s 3000 pješaka i 300 konja¬ 
nika. Palio je i pljačkao oko Kerestinca te nijedna kuća ne ostade či¬ 
tava. Svu je stoku otjerao, stale zapalio, a uhvaćene seljake zlo¬ 
stavljao. 

»Vidio sam ih blijede i zastrašene«, pisao je ban Toma Erdody 
karlovačkom generalu Andriji Auerspergu. »Njihova su se lica izduljila 
od straha. Dršću neprestano i ponavljaju »Pomozi, svijetli bane, sve 
nam Turčin uništi.« A ja moram mirno gledati kako Turci robe i ha¬ 
raju jer još nemam dovoljno vojske. Tuga mi razdire srce, a pomoći 
niotkuda. Jučer mi je ispričao jedan prebjeg da je Turaka u Banjaluci 
sva sila. Oko 30 000 ljudi. Svi u Bosni već znaju da je Hasan naumio 

uskoro ponovo navaliti na Sisak.« 

Ban ne prestade tražiti pomoć. Konačno se i na hrvatskoj strani 
poče skupljati vojska. Car povjeri zapovjedništvo nad tom vojskom 
Ruprechtu Eggenbergu [Rupreht Egnberg], koji je dvadeset godina 
služio u Nizozemskoj i imao veliko ratno iskustvo. On će surađivati s 
karlovačkim generalom i hrvatskim banom kao i s ostalim zapovjedni¬ 
cima četa. 

Eggenberg odluči da se u Hrvatskoj sjedini sva vojska kako bi se 
spriječila turska navala. Karlovačkom generalu naredi da se sa svojim 
četama utabori kod Jastrebarskog. Koprivnički zapovjednik neka pre¬ 
mjesti čete u Posavinu, a ivanički će zapovjednik zaposjesti predjele 
oko Siska. Eggenberg sa svojim njemačkim i slovenskim četama i 
Toma Erdody s hrvatskim banskim četama utaborit će se na Savi 
blizu Zagreba, odakle će najbolje moći pratiti gibanje neprijatelja. 

U Sisku su te godine bili zapovjednici Blaž Đurak i Matija Fintić. 
Oni su grozničavo vršili pripreme: popravljali su kule oštećene u mi- 

nuloj opsadi, pripremali oružje, barut i hranu. Svi muškarci iz obližnje 
Krajine koji su bili sposobni za oružje nalazili su se već u Sisku. Neko¬ 
liko dana prije Hasanova dolaska' pod Sisak Eggenberg im je poslao 
sto dobro naoružanih pješaka. 

* * * 

Vojska sakupljena u Banjaluci odmori se nekoliko dana, a onda 
se uputi prema Sisku. Desnom obalom Save primicahu se najprije 
prednje čete sastavljene od 2000 pješaka i 600 konjanika, a za njima 
glavna vojska. Hasan je dao u Gradiški utovariti topove na lađe, koje 
će doploviti u blizinu Siska. Među njima će se opet nalaziti glasovita 
kacijanerica, zatim erdedica i top s grbom cara Maksimilijana. Svaki 
taj top je bacao kugle teške do 60 funti. 

Već 15. lipnja 1593. zabijeliše se turski čadori po sisačkim brežulj¬ 
cima. Golemo mnoštvo naoružanih Turaka pružaše stravičnu sliku. 
U najljepšem čadoru, što ga oblijeva sjaj sunca na zalazu, Hasan-paša 
izdaje naređenja. 

»Ti ćeš, Ramadane, nadzirati gradnju mosta. Sutra navečer mora 
već biti izgrađen, da mogu po njemu prijeći s vojskom preko Kupe na 
drugu stranu.« 

»Ti ćeš, Memi-beže, postaviti topove odmah nasuprot tvrđavi i stal¬ 
no ćeš udarati na grad da se nitko živ ne može pojaviti na zidinama.« 

»A ti, Šeref-beže, izaberi među tvojim konjanicima ponajbolje 
momke, koji će spremno čekati moju zapovijed i prvi upasti u tvrđavu 
kad Memi-beg provali vrata.« 

»Ne štedite kugle ni prah. Sisak mora biti uništen.« 

Okupljenim se begovima učini Hasan kao opsjednut. Oči mu sije¬ 
vahu pod gustim obrvama. Duboke brazde iznad brkova kao da su se 
još jače usjekle u lice. Glas mu bijaše zvonak, a kretnje odrešite. Od¬ 
lučnost i uvjerenje u pobjedu zračile su iz njega. 

ODLUKA POD ŠATOROM 

Najbolja zaštita sisačke utvrde bijaše kula s kupske strane prema 
zapadu. Po njoj Turci najprije počeše udarati topovima. Kugla za kug¬ 
lom padaše na grad uz silan tresak. Jedno tane odbije s gradskih vrata 
komad željeza, koje pogodi u glavu Matiju Fintića, jednog od zapo¬ 
vjednika, i on pade mrtav. I tako Blaž Đurak ostade sam, bez svoga 
najboljeg druga. On junački nastavi obranu. Videći da neće dugo izdr¬ 
žati ako Turci nastave ovakvom žestinom, pošalje glasnika banu Tomi 
Erdodyju i Eggenbergu s molbom za hitnu pomoć. 

Pravo je čudo kako je glasnik uspio umaknuti pod kišom turskih 
zrna. Pročitavši poruku, ban se Toma veoma uznemiri. Pohita Eggen- 
bergu, a ovaj odmah uputi poruku generalima da smjesta krenu pod 
Sisak. 

19. lipnja njihova se vojska poče primicati Sisku. U Turopolje je 
iz Jastrebarskog prispio Andrija Auersperg, a s njim i Krsto Obručan 
s koruškim arkebuzirima. Došao je i Stjepan Grasswein s hrvatskim 
vojnicima iz Varaždina. Adam Raubar je vodio kranjske arkebuzire, 
Petar Erdody hrvatske uskoke, a Stjepan Tahi hrvatske husare. Tu su 
i manje čete Ivana Draškovića, Vuka Druškoca, Benka Turoca i Frana 
Orehovačkog, a, najzad, tu je i ban Toma Erdody s 1240 banskih voj¬ 
nika. Pa ipak, svih zajedno nema mnogo više od 5000. 

21. lipnja rano ujutro sve se vojskovođe sastanu nedaleko od po¬ 
savskog Novigrada u šatoru Auersperga. Započne vijećanje. 

»I zato mislim da treba najprije izviditi položaj«, zaključi Eggen- 
berg, koji prvi uze riječ. »Ja ću sam s pratnjom odjahati do sisačke 
tvrđave, a kad se vratim, donijet ćemo odluku.« 

»Mi možemo odluku donijeti odmah«, upade odlučno ban Toma 
Erdody. »Odgađati u ovom trenutku znači predati Sisak Turcima. Po 
vijestima koje smo dobili Hasan-paša je ovog puta odlugio da konačno 
zauzme tvrđavu. Zato i napada tako silovito kao nikada dosad. Ne do¬ 
pustimo da našim oklijevanjem sisačka posada postane malodušna. 
Čekajući, može nam se dogoditi da nas Hasan-paša iznenada napadne 
i potuče. Stoga mi prvi udarimo na njega dok se tome ne nada.« 

Koprivnički se kapetan Stjepan Grasswein složi s Eggenbergom: 
»Ipak treba da najprije utvrdimo tačan položaj oko tvrđave. Možda 
stanje i nije tako kritično. Sjetimo se da je i prošle godine Hasan-paša 
udarao na Sisak pa su ga branitelji bez ičije pomoći uspjeli odbiti.« 

»Ove je godine Turaka mnogo više. Hasan-paša je spreman na dugu 
opsadu, a naši u tvrđavi ne mogu dugo izdržati«, javi se uskočki kape¬ 
tan Petar Erdody. 

»Krenimo odmah!« 

»Neka Eggenberg ode sam, kako je rekao!« 

»Pomozimo opkoljenoj braći!« Čula su se različita mišljenja. 

Raspru prekine odjednom brz topot konja što je poput strijele 
jurio prema taboru. Konjanik sjaše baš pred Eggenbergovim šatorom. 

Stražar najavi glasnika iz Siska. Svi se pogledaju zbunjeno. Nastade 
tišina. 

»Neprijatelj je već napola porušio kulu kod Save. Memi-beg nepre¬ 
stano na nju udara. Uvečer će napasti kulu posve izbliza jer je izgradio 
nasip s kojega će lako vojskom dospjeti na zid. Ne dođe li pomoć još 
danas, Sisak će sutra pasti«, završi zadihani glasnik. 

Na to progovori Andrija Auersperg: »Ban Toma ima pravo. Ne 
smijemo oklijevati. Braćo, ne gledajmo na broj neprijatelja, već srčano 
udarimo.« 

Eggenberg mu se nije suprotstavio. Odlučiše da se s navalom za¬ 
počne odmah. 

Vojska krenu prema Sisku u tri bojna reda. U prvom redu bijaše 
hrvatski ban Toma Erdody s banskim četama. Drugim je dijelom zapo¬ 
vijedao karlovački general Andrija Auersperg, a trećim, većinom konja¬ 
nicima, Ruprecht Eggenberg. 


POGIBIJA SILNIKA 

Hasan je upravo bio na ručku kad mu Memi-beg zvornički javi da 
se približava neka vojska. Doušnik Vojin vjerojatno će znati tko bi to 
mogao biti, pomisli paša. Ali pašin plaćenik ne vjeruje da bi se zapo¬ 
vjednici iz Hrvatske mogli odvažiti da sami navale. 

»Sigurno netko od Erdodyjeve braće dolazi uznemirivati tvoj tabor, 
svijetli pašo«, odgovori suhonjavi uhoda. Paša se primiri, ali ne zadugo. 
Doskora stigoše glasnici s vijestima da se u daljini blistaju stijegovi i 
oružje. Sumnje više ne može biti. Hasan izda naređenje da bubnjevi 
i trublje odmah oglase uzbunu. 

»Neka se vojska odmah postavi u bojni red!«, glasila je pašina 
zapovijed. 

Osamnaest hiljada konjanika vodi Hasan preko Kupe mostom što 
ga je prije nekoliko dana dao podići. U taboru ostadoše Kurt-beg vuči- 
dolski i Opert-beg hlijevljanski da nastave s napadom na Sisak. Vojska 
se poredala na prostoru što ga zatvaraju Kupa i Odra tako da se paši iza 
leđa nalazila Kupa, lijevo od njega Odra, a desno most koji ga je pove¬ 
zivao s taborom. 

U prvom naletu sukobiše se konjanici Ivana Draškovića, Benka 
Turocija, Franje Orehovačkog i bana Tome Erdodyja s oko 1000 izvr¬ 
snih turskih konjanika. Bitka započe tako silovito da je za nekoliko 
minuta maleni prostor na kojemu se odvijao sudar konjanika bio 
prekriven gomilom ubijenih i ranjenih boraca. Ranjeni konji bezglavo 
su jurili amo-tamo vukući za sobom probodene i izmrcvarene konja¬ 
nike. 



28 






Kad je palo već dosta Turaka, nove čete konjanika upravo se spre¬ 
me da ih nadomjeste. Potpomognut od Auerspergovih strijelaca, ban 
Toma Erdody zasiječe ravno u sredinu neprijateljskoga lijevog krila. 
Žestoko udarahu jedni na druge. Auerspergovi strijelci nemilice gađahu 
iz pušaka Turke ma lijevoj strani bliže mostu, a Toma sijecijaše sve 
odreda na desnoj strani prema Odri. Tu se razvila borba izbliza. Uda¬ 
ralo se bijesno s obje strane. Turci ponajviše svojim savijenim sablja¬ 
ma, a kad bi im ona izmakla, laćahu se onoga što su mogli dohvatiti: 
bodež, jatagan, drugu sablju. Ali banski ih vojnici sve više potiskivahu 
prema Odri. Najzad se probiše do same Kupe i tako presjekoše Turcima 
vezu s taborom. Uzalud su očekivali pojačanje. Nikako da im stigne 
pomoć. 

Dok su Turci bili već gotovo stjerani u Odru, na desnom se krilu 
kod mosta pojaviše Stjepan Blagajski i Jakov Prank. Među Turcima 
nasta pometnja. Gonjeni od Auerspergovih strijelaca, pokušavahu se 
dohvatiti mosta. Pomiješaše se konjanici i pješaci, i ne zna se kud će 
koji. Bježe Turci na sve strane. Jedni skaču u Odru da je preplivaju, 
a drugi bi mostom preko Kupe. Ali, most je zaposjednut te uzmaka 
nema. Hrabri ih uskoci stadoše udarati sjekirama. Zatim počeše rušiti 
najprije drvenu ogradu, a onda i poprečne grede. 

I dok su Turci završavali u valovima Odre i Kupe, otvore se teška 
vrata sisačke tvrđave. Blaž Đurak provali sa svojim junacima iz grada 
te udari na neprijatelja. To još više pojača zabunu i strah kod Turaka. 
Broj onih što su bezglavo skakali u Kupu sve je više rastao. Doskora 
bi Kupa prekrivena mnoštvom turskih tjelesa i konjskih lešina. 

Hasan-paša izbezumljen juri na konju po bojištu. Sto da poduzme? 
Pomisli da bi najprije trebalo osloboditi most, i to prije nego ga nepri¬ 
jatelj do kraja poruši. 

»Naprijed junaci, naprijed na most«, zagrmi iz svega glasa. »Ne- 
damo se kaurskim psima. Još samo malo i Sisak je naš«, hrabri paša 
malaksalu vojsku. 

»Naprijed u boj, naprijed .. . naprijed ...«, ali glas ga odjednom 
izda. Spotakne se o ranjena konja koji se opružen još trzao na zemlji. 
Prepoznao ga je po bogato ukrašenom sedlu. To je »Sajal«, konj care¬ 
vića Mehmed-bega, najstarijeg sina sultanove sestre. Naglo povuče 

uzde svoga konja. A kad je htio skrenuti nalijevo, nekoliko metara po¬ 
dalje ugleda sasječenog i krvlju oblivenog carevića. 

»Naprijed!«, zarida paša kao ranjena zvijer. »Uništimo ih!« 

Ali što je to?! Nitko ga više i ne sluša. Ili ga možda ne čuju? Umje¬ 
sto da na njegovu zapovijed jurnu naprijed, njegovi momci u paničnom 
strahu napuštaju bitku i bježe prema rijeci. Još jednom pokuša nare¬ 
diti juriš. 

»Naprijed junaci! Alah vas gleda!« Ali u tom metežu nitko više 
ne prepoznaje moćnog pašu. Kako da zaustavi rasulo? Kako da spri¬ 
ječi poraz? I Mustafa-beg kliški, i Sinan-beg orehovački, i Šeref-beg cer- 
nički — svi leže na bojnom polju. 

Puno je polje turskih lešina. Jauk i zapomaganje ranjenika, rzanje 
probodenih konja i krikovi onih koje odnosi Kupa bez nade u spas raz- 
liježu se po cijelom kraju. 

I Hasanu se odjednom učini kao da ga obavija gust oblak magle. 
Pred očima mu nešto titra, a tijelom mu prolaze ledeni srsi. 

Zar su zaista svi odjednom nestali? Ali ne! Eto, tu je njegova voj¬ 
ska. On ih opet sve vidi. To su njegovi momci. 

»Kukavice, nitkovi, izdajnici«, gnjevno zareži Hasan. »Zar bježite 
pred ovim ...« i zastade jer mu se ponovo zamagli. U glavi mu čudno 
zašumi. A onda ponovo ugleda vojnike. 

Ne, ne, to nije ništa ozbiljno. Samo trenutna malaksalost. Ima u 
Hasana još snage. Sad će on povući sve za sobom. Prvi će se baciti na¬ 
prijed, a njegovi će vojnici jurnuti za njim. Dobro otvori oči, jače 
stegne uzde, zamahne sabljom i jurnu naprijed. 

Grupa banskih konjanika pojuri u susret silnom paši. Paša naglo 
okrenu konja i pojuri natrag. Odjednom se pred njim stvori Kupa. 
Banski su konjanici iza njega. Udaljenost između paše i njegovih pro¬ 
gonitelja sve se više smanjuje. Hoće li ga stići? Nitko im od Turaka ne 
sprečava put. Svi samo panično bježe. 

Hasan kao da ne vidi rijeku ispred sebe. Samo juri, juri kao po- 
maman naprijed. Još tri metra, dva, jedan . .. Na rubu obale Hasanov 
se konj pokušava zaustaviti, propinje se, a paša se jedva održava u 
sedlu. Ali već idućeg trenutka i konj i konjanik nestaju niz strminu u 
mutnim valovima Kupe. 

I Turci u taboru spašavahu se bijegom. Tako je i tabor zaposjed¬ 
nut. Kakav silan plijen! Skupocjeni mačevi, sablje i zastave, bogato 
izvezene haljine, zlato, biseri i drugi nakit. Poraženi Turci ostaviše 
dvije hiljade konja i trideset topova, među njima i devet velikih za 
navale na tvrđave. Osim kacijanerice tu su još i erdedica i top s grbom 
cara Maksimilijana. 

Drugoga su dana Erdodyjevi vojnici s dugim motkama u ruci obi¬ 
lazili rijeku i izvlačili leševe odličnijih Turaka. Tako su pronašli i tijelo 
Hasan-paše. Banov brat, uskočki kapetan Petar Erdody, zamota Hasa- 
novo tijelo, prebaci preko njega koplje i zastavu pa ga zakopa na povi¬ 
šenu mjestu blizu Siska. Ali Turci ne žele da tijelo njihova paše leži u 
neprijateljskoj zemlji. To bi za njih bila velika sramota. Jedne se noći 
beglerbeg petrinjski došulja sa svojim ljudima i prenese Hasanovo ti¬ 
jelo u Petrinju. 

Godinu 1593. nazvaše Turci »godinom propasti«. 



2 Hasan-paša pod Siskom 



TUMAČ POJMOVA I LICA 


Aga — turski vojni dostojanstvenik. 

Alkemija naziv za pokuse koji su se izvodili u srednjem vijeku, a imali su za 
cilj pretvaranje običnih metala u zlato i srebro pomoću tzv. »kamena mu¬ 
draca«. 

Arkebuziri —• vojnici naoružani arkebuzama, tj. starim puškama s kokotom i du¬ 
gom cijevi. 

Ban —• najviši dostojanstvenik u Hrvatskoj. Nalazio se na čelu uprave sudstva 
i vojske. Od 1596. g. dalje samo je jedan ban, a prije te godine bila su kat¬ 
kad i dva. Sve do kraja XVIII st. ban je bio izravno podložan kralju koji 
ga je postavljao izabravši jednoga od plemića s popisa predloženog od strane 
Hrvatskog sabora. 

Beg — turski plemićki naslov. 

Beglerbeg — upravnik pašaluka (beglerbegluka) i zapovjednik spahijske vojske 
u pasaluku. J J 

Buzdovan — vrsta oružja za udaranje i bacanje. Ima oblik glavice s drškom. Gla¬ 
vica je uzdužno razdijeljena na listiće zvane »pera«. 

Dolamica — dio plemićke odjeće: haljina s rukavima do koljena, preko koje se 
stavlja pojas. J 

Erdedica veliki top koji je pripadao banu Tomi Erdodyju. Turci su ga zaro¬ 
bili nakon pobjede kod Bresta 1592. g. 

Funta mjera za težinu. U pojedinim zemljama imala je različitu vrijednost, i 
to između 450 i 500 grama. 

Handzar — vrsta orijentalnog oružja za sječenje. Ima valovito zavinutu, iznutra 
b rušenu oštricu. Balčak s ušima obično je bio od kosti ili kovine a rjeđe 
od drveta. 

Hasan-paša Pridojević rodom iz Bosne. Odveden na sultanov dvor dotjerao do 
cekirdzi-baše (nadsokolara). U početku vlade sultana Murata III postaje 
beg u Segedinu, a zatim 1591. g. beglerbeg u Bosni. Odavde uznemiruje 
Hrvatsku stalnim provalama. Poražen u bici kod Siska 1593. g., utopio se 
pri bijegu. 

Husari — vojnici lake konjice. 

Jatagan — oružje za sječenje slično handžaru, ali s ravnom oštricom. 

Kacijanerica — veliki top koji su Turci u bici kod Osijeka 1537. g. oteli vojsko¬ 
vođi Kacijaneru, po kojemu je i dobio ime. 

Kalpak kapa od krzna, najčešće od kunovine, koju su nosili hrvatski plemići. 

Kaptol naziv za dio starog Zagreba u kojem se nalazila katedrala i gdje je 

zagrebački biskup imao svoje sjedište. Kaptol je imao velike posjede u ši- 

roj okolici, pa mu je pripadao i Sisak. Utvrdu je uzdržavao sam Kaptol, pa 
zapovjednici Siska nisu bili vojnici, nego crkveni dostojanstvenici zvani ka¬ 
nonici. Kako je uzdržavanje utvrde na granici zahtijevalo mnogo sredstava, 
to je Kaptol često morao moliti za pomoć. 

Kaštel — mala utvrda uzduž hrvatske granice prema Turskom Carstvu. 

Kaštelan -— zapovjednik posade smještene u kaštelu. 

Krajina — U XVI st. razvio se na teritoriju Hrvatske uz granicu prema Turskoj 
poseban obrambeni pojas nazvan Vojna krajina. Cilj osnivanja Krajine bio 
je da se spriječi daljnje prodiranje Turaka. Zato su na Krajini bile brojne 
utvrde. Obrana je povjerena vojnicima krajišnicima ili graničarima, čiji se 
položaj razlikovao od položaja ostalog stanovništva Hrvatske. Krajina se 
dijelila na hrvatsku i slavonsku. Hrvatsku su krajinu činile senjska, bihać¬ 
ka ogulinska i hrastovička kapetanija, a Slavonsku križevačka, koprivnička 
i ivanička. Vojsku u Krajini izdržavali su štajerski, kranjski i koruški sta¬ 
leži, kojima je bilo mnogo stalo do obrane granice, jer bi tako već na hrvat¬ 
skom teritoriju zadržali Turke i spriječili pljačkanje svojih posjeda. Kralj 
Rudolf (1576—1608) povjerio je brigu nad Hrvatsko-slavonskom krajinom 
nadvojvodi Karlu, koji ju je vojnički uredio u dogovoru sa staležima svojih 
zemalja, osnovao’u Grazu ratno vijeće i sagradio veliku tvrđavu Karlovac. 
Uređenje Krajine mijenjalo se u kasnijim stoljećima. 

Paša — turski vojni i civilni dostojanstvenik koji je stajao na čelu oblasti zvane 
pašaluk. 

Sultan — naslov za turskoga vladara. Pri kraju XVI st. u vrijeme bitke kod Siska 
bio je na čelu turske države sultan Murat III. 

Talambas — vrsta bubnja. 

Toma Erdddy Bakač — sin bana Petra Erdodyja i Barbare Alapić. Rodio se 1558. 
2 . Već u dvadeset prvoj godini života istakao se uz oca u bici kod Cazina. 
Godine 1581. postao je hrvatski ban. Uspješno je vojevao protiv Turaka 
kod Slunja i u Moslavini. Sudjelovao je i u velikoj bici kod Siska 1593. g. 
u kojoj je poražen Hasan-paša. Godine 1595. zahvalio se na banskoj časti, 
a 1607. g. postao je nasljedni župan varaždinski. Umro je 17. siječnja 1624. 
Pokopan je u zagrebačkoj katedrali, gdje mu je podignut mramorni spo¬ 
menik. 

Trijumf — svečanost nakon pobjede u ratu kad pobjednički vojskovođa ulazi u 
glavni grad s plijenom i zarobljenicima. 

Uskoci — naši ljudi koji su napuštali svoja ognjišta pred Turcima i »uskakali« 
na susjedna zemljišta. Sklonivši se na teritorij Austrije (u Hrvatsku) ili 
Mletačke Republike (u Dalmaciju), nastavljaju borbu protiv Turaka. Izvo¬ 
dili su i podvige na moru svojim lakim brodovima gusarskoga tipa. Poznato 
je vojevanje senjskih uskoka protiv Turaka u XVI st. 

Veliki vezir — najviši turski dostojanstvenik, glavni suradnik i savjetnik sultanov. 
U vrijeme bitke kod Siska 1593. g. bio je veliki vezir Sinan-paša, prijatelj i 
zagovornik Hasan-paše Pridojevića. 

